Tel jou woorde, altyd! | Netwerk24
Deur Stephan Joubert 08 November 2019 00:00
Een vrou in die kompleks stuur vir haar man 'n SMS waarin sy sê hul bure is simpel omdat hul honde raas. Maar toe stuur sy dit per abuis aan die bure self. Só vertel die ontvangers van die SMS my. Toe vertel ek vir hulle van 'n leraar wat jare gelede deur 'n gemeentelid beswadder is. Op 'n dag lui sy selfoon en dit is die einste gemeentelid. Hy het nie besef hy skakel die leraar se nommer terwyl hy in detail vertel hoe hy hom gaan vernietig nie. Toe hoor die dominee alles.
Die Prediker skryf 'n mens moet versigtig wees wat jy selfs in jou slaapkamer oor ander kwytraak. Netnou hoor die voëltjies dit en gaan tjirp alles oor. Die hemelse veiligheidswag van Psalm 143 moet permanent aan diens wees. Woorde en letters moet versigtig uit ons hart kom, soos dit by gelowiges pas.